Ritratt : Pippa Zammit Cutajar .td_uid_2_602f9e1b9b6a8_rand.td-a-rec-img{text-align:left}.td_uid_2_602f9e1b9b6a8_rand.td-a-rec-img img{margin:0 auto 0 0} Erbgħin xahar ilu… Erbgħin xahar ilu seħħ assassinju ikrah ferm f'pajjiżna. Jien qiegħed lil hinn minn xtutna iżda minkejja dan inħossni xxukkjat u għadni sal-lum ma nistax nemmen li Malta tagħna waslet f'dan l-istat. Inħoss djieqa kbira meta l-kollegi barranin, il-ħbieb barranin, il-ġirien barranin u anki xi familjari barranin jistaqsuni x'qed jiġri f'Malta? Għax jafu tajjeb daqs kemm nafu aħna x'inhu jiġri bil-mezzi u l-aġenziji tal-aħbarijiet – pero probabbilment huma wkoll ma jistgħux jemmnu li f'Malta ġiet eliminata ġurnalista b'dan il-mod brutali. Iktar gravi li hawn persuni li jgħajjru lil dawk li jiddenunċjaw gvern maħkum minn individwi korrotti, bħala tradituri. Huwa sabiħ ħafna li nitkellmu fuq l-unità, pero l-unità tinħtieġ ċerti kriterji. Unità, Paċi, Ġustizzja… Ma jistax ikollna unità mingħajr paċi. U ma jistax ikollna paċi jekk ma jkollniex ġustizzja, ma jistax ikollna ġustizzja jekk ma jkollniex verità u ma jistax ikollna verità jekk ma jkollniex libertà – u l-libertà tal-espressjoni hija waħda mill-garanziji fundamentali tad-demokrazija. Id-demokrazija tiffunzjona sew meta dawn il-libertajiet/garanziji fundamentali kollha (inkluża dik tal-espressjoni) jiġu mhux biss rrispettati iżda ssalvagwardjati mill-istituzzjonijiet! Loġikament demokrazija taħdem sew meta dawn l-istituzzjonijiet huma indipendenti, imparzjali u leġittimi. Pero dawn l-istituzzjonijiet għandhom ukoll jidhru li qed jaħdmu b'dan il-mod (indipendenti, imparzjali u leġittimu). Jiddispjaċini ninnota (attwalment minn diversi rapporti fil-media) matul dawn is-snin li xi wħud minn dawn l-istituzzjonijiet qed jaġixxu b'mod dgħajjef. B'konsegwenza ta' dan, huma stess qed idgħajfu l-awtorità tagħhom. U konsegwentement ħafna ċittadini naqsitilhom l-fiduċja fil-mod kif joperaw dawn l-istituzzjonijiet. Meta tonqos il-fiduċja ta' parti sostanzjali mill-poplu f'dawn l-istutuzzjonijiet jinħoloq għalhekk defiċit demokratiku li jista' jwassal għal żbilanċ fil-libertajiet, fejn tibda dieħla mentalità ta' nuqqas ta' rispett tar-regoli – nuqqas ta' rispett lejn l-istituzzjonijiet. Ċirku vizzjuż. Iċ-ċittadini ma jibqgħux jipperċepixxu li l-istituzzjonijiet qegħdin hemm għas-salvagwardja tad-drittijiet u l-libertajiet tagħhom. L-istituzzjonijiet ikomplu jiddgħajfu billi inqas nies kwalifikati jidħlu għal karigi, jew jintgħażlu nies inqas kompetenti għax ħadd ma jkun irid jidħol għal dik ir-responsabbiltà. U nibqgħu sejrin hekk. Kif għidt iktar 'il fuq, jekk ma hemmx verità ma hemmx ġustizzja. Jekk ma hemmx ġustizzja ma hemmx paċi. Jekk ma hemmx paċi ma jista' qatt ikollna unità. Jekk dan iseħħ, xejn tajjeb ma jsegwi. Meta l-istituzzjonijiet ma jaħdmux jew ma jidhrux li qed jaħdmu sew, tidgħajjef il-fibra morali taċ-ċittadini, tidħol kultura ta' impunità, ta' relattiviżmu morali u etiku, ta' xejn mhux xejn, u tiddgħajjef konsegwentement id-demokrazija, għax tibda ssir demokrazija illiberali. Infakkar li l-gvern li jkun tela' b'maġġoranza ma għandux jiggverna għal ġid tal-maġġoranza li tellgħatu biss iżda għal ġid komuni tal-poplu kollu. Għal kull ċittadin li jgħix f'dak il-pajjiż. Waħda mil-libertajiet kbar tagħna fil-Punent hija dik tal-espressjoni u tal-informazzjoni. Din il-libertà hija kruċjali sabiex tippermetti l-iskrutinju mill-pubbliku tal-operat ta' dawn l-istituzzjonijiet li semmejt u oħrajn, permezz ta' kontabbiltà (accountability) u trasparenza. Din il-libertà ta' espressjoni u ta' informazzjoni saret għalhekk, fid-demokrazija moderna, parti integrali minn dawk iċ-"checks and balances" neċessarji – għax il-poplu jkun jaf x'qed jiġri fl-istituzzjonijiet li qegħdin jiggvernawh u/jew jirregolawh. Kultura ta' Biża'.. Il-libertà tal-espressjoni hija pilastru tad-demokrazija moderna. Pilastru għal din il-libertà huwa l-iskrutinju pubbliku, kemm permezz ta' strutturi bħall-parlament innifsu kif ukoll aġenziji u organi oħra bħalma huma l-Ombudsman u l-qrati, iżda wkoll permezz tal-ġurnaliżmu. Daphne kienet pilastru tal-ġurnaliżmu. Mela huwa loġiku li jiġi konkluż li wieħed mill-pilastri tal-libertà tal-espressjoni u tal-iskrutinju pubbliku, għeb! U jien inħoss li b'hekk reġgħet għal darb'oħra, iddagħjfet l-infrastruttura tad-demokrazija f'pajjiżna – anki għax qed tinħoloq kultura ta' biża' li wieħed jesprimi ruħu. .td_uid_3_602f9e1b9b8a2_rand.td-a-rec-img{text-align:left}.td_uid_3_602f9e1b9b8a2_rand.td-a-rec-img img{margin:0 auto 0 0}